**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 16.02.2024, ora 08.00 – 17.02.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 17.02.2024, ora 07.00**

**RÂURI**

**Debitele au fost în general în scădere**, exceptând râurile din bazinele hidrografice: Someşul Mic, Vedea, Bârlad, Jijia, în bazinele inferioare ale Argeşului şi Ialomiței, cursul mijlociu şi inferior al Prutului şi râurile din Dobrogea, unde au fost relativ staționare.

Pe cursul mijlociu și inferior al Siretului debitele au fost în creștere ca urmare a propagării.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crișuri, Mureș, Timiș, Bârzava, Caraş, Nera, Olt, Suceava, Moldova, Bistrița, Trotuș, Putna, pe cursul superior şi mijlociu al Begăi, în bazinele superioare ale Jiului şi Buzăului şi pe cursurile Siretului şi Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Râmnicu Sărat, Bârlad, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în general în scădere**, exceptând râurile din bazinele hidrografice: Someşul Mic, Vedea, Bârlad, Jijia, cursul mijlociu şi inferior al Prutului şi râurile din Dobrogea, unde vor fi relativ staționare.

Pe cursul mijlociu și inferior al Siretului debitele vor fi în creștere ca urmare a propagării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 16-17.02.2024 **a fost în creştere, având valoarea de** **7000 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în creștere.

**Debitul la intrarea în ţară** (secţiunea Baziaş) **va fi în creştere (7200 m3/s).**

În aval de Porţile de Fier debitele vor fi în creștere.

***Se situează în faza I de apărare următoarele sectoare de dig:***

-Sfântu Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**ALIMENTĂRI CU APĂ**

**A.B.A. Argeș-Vedea**

Toți consumatorii sunt alimentați normal.

Alimentarea cu apă a mun. București:

-r. Argeș - Ac. Zăvoiul Orbului: 15 mc/s;

-r. Dâmbovița: ac. Văcărești: 2 mc/s;

-CA2: 2,5 mc/s;

-Der. Mircea Vodă: 1.3 mc/s.

**A.B.A. Prut-Bârlad**

**Județul Botoșani:**

Se menține situația de restricții în alimentarea cu apă pentru piscicultură la folosința:

-S.C. Pirania S.R.L. Botoșani - pepiniera piscicolă Havârna, prin reducerea debitelor la sursa r. Bașeu - ac. Cal Alb corespunzător treptei a III-a de restricții.

**Județul Iași:**

-S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

-SC ACVACOM SRL Iași prin reducerea debitelor la sursa r. Gurguiata – ac. Plopi corespunzător treptei III de aplicare a restricțiilor;

-SC MIHPES SRL Iași prin reducerea debitelor la sursa r. Valea Oii – ac. Sârca corespunzător treptei III de aplicare a restricțiilor.

-se aplică Programul de restricții în alimentarea cu apă - treapta a III-a, pentru S.C. APAVITAL S.A. Iași - prin reducerea debitelor de la 33 l/s la 26 l/s la sursa r. Bahlui din ac. Pârcovaci.

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

-treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**A.B.A. Crişuri**

Debitul râului Barcău în secțiunea Nușfalău este 1.9 mc/s;

Debitul râului Crișul Alb în secțiunea Crișcior este 8.68 mc/s.

**A.B.A. Olt**

**Jud. Brașov:**

Prin adresa nr. 63056 din 21.12.2023 înregistrată la S.G.A. Brașov sub nr. 11485 din 21.12.2023, Compania APA Brașov S.A. anunța începerea diminuării preluării de apă brută din Acumularea Săcele – pr. Tărlung cu 450 l/s și începerea compensării necesarului de apă din sursa subterană de rezervă - Front captare A.N.I.F. – zona Hărman Prejmer (aplicare prevederi “Plan de restricții și folosire a apei în periodele deficitare”). Nu s-au impus restricții de alimentare cu apă la populație.

**2.** **Situaţia meteorologică în intervalul 16.02.2024, ora 09.00 –17.02.2024, ora 06.00**

**În ţară** vremea a fost frumoasă, cu cer mai mult senin și valori termice mult peste mediile multianuale ale datei (abateri pozitive de 6...10 grade); excepție au făcut Dobrogea, estul Munteniei și al Moldovei, unde au fost înnorări persistente, izolat a plouat slab sau a burnițat, iar regimul termic a fost doar ușor peste normal. Vântul a suflat slab și moderat, cu ușoare intensificări în deltă și în zona montană înaltă (viteze de 45...55 km/h). La ora 20 era strat de zăpadă la munte, unde măsura, peplatformele stațiilor meteorologice, până la 167 cm în Munții Făgăraș. Temperaturile maxime s-au încadrat între 4 grade la Mahmudia și Corugea și 16 grade la Moldova Nouă și Gurahonț, iar la ora 6 se înregistrau valori termice cuprinse între -5 grade la Câmpeni, Toplița, Joseni, Sfântu Gheorghe (Covasna) și Apa-Neagră și 8 grade la Moldova Nouă. Dimineața și noaptea izolat a fost ceață.

**Observaţie**: în intervalul de diagnozăau fost în vigoare 3 atenționări cod galben pentru fenomene meteorologice periculoase imediate, 2 emise de către SRPV Sibiu și 1 de către SRPV Bacău.

**La Bucureşti** valorile termice diurne s-au menținut peste cele specifice datei, astfel că temperatura maximă a fost de 12 grade la Afumați, 13 grade la Băneasa și 14 grade la Filaret (valori cu 7...8 grade mai mari decât mediile multianuale). Cerul a fost variabil ziua și mai mult noros noaptea, iar vântul a suflat slab până la moderat. La ora 6 se înregistrau 5 grade la Afumați și Băneasa și 6 grade la Filaret.

**3. Prognoza meteorologică în intervalul 17.02.2024, ora 09.00–18.02.2024, ora 9.00**

**În ţară** valorile termice se vor situa cu mult peste cele normale la această dată în cea mai mare parte a teritoriului; astfel, maximele se vor încadra între 5...6 grade în nord-estul Dobrogei și 15...16 grade în Banat, iar minimele vor fi cuprinse în general între -2 și 5 grade. Cerul va fi variabil, cu înnorări seara și noaptea în vestul, nordul și centrul teritoriului, unde pe arii restrânse va ploua slab. În zonele montane vor fi precipitații mixte, iar la altitudini mari va ninge. Vântul va sufla slab și moderat, cu unele intensificări pe creste în a doua parte a intervalului. Dimineața și noaptea pe alocuri va fi ceață.

**La Bucureşti** valorile termice vor fi în continuare mai ridicate față de cele normale pentru această perioadă. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 9 grade, iar cea minimă va fi de 0...2 grade.

**4. Buletin nivometeorologic pentru perioada 16.02.2024, ora 20-18.02.2024, ora 20:**

**Evoluția vremii în intervalul 14-16.02.2024**

Vremea a devenit în general frumoasă, cerul mai mult senin, iar temperaturile diurne au marcat o creștere treptată, până la valori ușor pozitive astăzi la altitudini de 1800 m. Înnorări temporare s-au mai semnalat în Carpații Orientali și în cei Meridionali la începutul intervalului de diagnoză, acolo unde trecător s-au înregistrat precipitații mixte slabe. Vântul a prezentat intensificări temporare de 35-45 km/h în zonele înalte din Carpații Orientali, iar în Meridionali trecător cu 50-60 km/h și izolat cu 70-80 km/h pe crestele din vestul Carpaților Meridionali (Vf.Țarcu), spulberând trecător zăpada. Trecător s-a semnalat ceață, asociată și cu depuneri de chiciură pe creste. Stratul de zăpadă a scăzut în medie cu 1-2 cm la altitudini joase în Carpații Orientali și Occidentali și cu până la 7 cm în Carpații Meridionali.

**În data de 16.02.2024, la ora 14:00,** stratul de zăpadă de pe platformele stațiilor meteorologice măsura:

**Carpaţii Meridionali:** 170 cm la Bâlea Lac, 115 cm la Vf. Țarcu, 90 cm la Păltiniș, 70 cm la Vf. Omu, 58 cm la Parâng, 64 cm la Cuntu, 11 cm la Predeal, petice la Sinaia și Fundata;

**Carpaţii Orientali:** 145 cm la Vf. Călimani, 63 cm la Vf. Iezer, 58 cm la Vf. Lăcăuți, 44 cm la Bucin, 55 cm la Ceahlău-Toaca, 2 cm la Penteleu;

**Carpaţii Occidentali:** 30 cm la Stâna de Vale, 24 cm la Vf. Vlădeasa, 9 cm la Băișoara, 12 cm la Semenic.

**Prognoza vremii în intervalul 16.02.2024, ora 20:00-18.02.2024, ora 20:00:**

Vremea va fi în general frumoasă în cursul zilei de sâmbătă, 17 februarie, cu cer variabil, fără precipitații și cu temperaturi ridicate pentru această perioadă a anului, iar începând din noaptea de sâmbătă spre duminică și în cursul zilei de duminică, 18 februarie, cerul va prezenta înnorări temporare și local se vor semnala precipitații slabe, sub formă de ninsoare în zonele înalte și trecător de ploaie sau lapoviță la altitudini joase, cu precădere în Carpații Orientali și în estul celor Meridionali. Vântul va sufla slab și moderat, cu intensificări temporare din sector nord-vestic în noaptea de sâmbătă spre duminică și în cursul zilei de duminică, 18 februarie, ce pot atinge 60-70 km/h pe creste. Stratul de zăpadă se va tasa ușor în zonele înalte și mai accentuat la altitudinile joase din Carpații Meridionali și Occidentali.

**Temperaturi prognozate în intervalul 16.02.2024, ora 20:00-18.02.2024, ora 20:00:**

**Peste 1800 m: temperaturi minime**: în general între -7..-3 grade;

 **temperaturi maxime**: sâmbătă între -1...4 grade, iar duminică în scădere la -5..-1 grad.

**Sub 1800 m: temperaturi minime**: în general între -4…1 grad;

 **temperaturi maxime**: sâmbătă între 4…8 grade, iar duminică în scădere la

-1…5 grade;

**Vânt la peste 2000 m:** sector nord-vestic, cu viteze reduse vinei noapte și sâmbătă în cursul zilei și în creștere treptată apoi spre 60-70 km/h;

**Izoterma de 0 grade**: în creștere de la 1400-1900 m spre 1800-2300 m sâmbătă și în prima parte a zilei de duminică, cu valorile cele mai coborâte în Carpații Orientali și cu cele mai ridicate în masivele vestice, și în scădere spre finalul

intervalului.

**Evoluția stratului de zăpadă și a riscului de avalanșă în zona montană înaltă**

**Munții Făgăraș RISC MARE (4)**

**La peste 1800 m**: în următoarele 48 de ore stratul recent depus și cu rezistență redusă se va menține, mai ales pe versanții nordici. Sondajul efectuat în data de 15 februarie la Bâlea-Lac surprinde prezența stratului cu rezistență scăzută în partea superioară a zăpezii (de ~65 cm). Pe fondul temperaturilor în creștere, ușor pozitive la orele amiezii până înspre creste, dar și al insolației, stratul de zăpadă se va umezi în partea sa superioară și va forma cruste de gheață la suprafață noaptea și dimineața. Se vor menține crescute șansele producerii unor curgeri spontane care să angreneze zăpada recent depusă. În zona crestelor se întâlnesc cornișe de mari dimensiuni și plăci de vânt cu rezistenţă scăzută, care se pot rupe cu ușurință. În zonele adăpostite sunt prezente depozite şi troiene de zăpadă însemnate. Atât în mod spontan, cât și la supraîncărcări, pe pantele mai înclinate, stratul de zăpadă de la suprafață poate aluneca peste cele mai dure din interior, iar plăcile de vânt se pot rupe, ducând la declanșarea de avalanșe de dimensiuni medii și mari. Riscul se menține **mare (4).**

**La altitudini sub 1800 m** stratul recent depus se menține consistent pe versanții nordici, zăpada fiind umedă și grea la orele amiezii și cu o crustă superficială de gheață la suprafață noaptea și dimineața. Pe anumite pante vor fi condiții pentru curgeri spontane și de declanșare a unor avalanșe de dimensiuni medii și cu totul izolat mari, riscul fiind crescut la supraîncărcări și **însemnat (3)**.

**Munții Bucegi RISC ÎNSEMNAT (3)**

**La peste 1800 m**, pe versanții nordici se întâlnesc anumite văi și pante unde pe alocuri stratul recent depus depășește 15-20 cm, în restul masivului stratul recent depus fiind de dimensiuni mai reduse, în special pe versanții sudici și estici, unde s-au depus doar câțiva centimetri de zăpadă proaspătă. La altitudini de 1800-2200 m zăpada recentă este depusă pe multe pante, în special de pe expozițiile nordice, peste cruste de gheață, cu care nu are coeziune și peste care poate aluneca cu ușurință. Se regăsesc în continuare plăcile de vânt mai vechi din apropierea crestelor, mai ales pe versanții estici și sudici. În zonele adăpostite

se întâlnesc unele depozite mai consistente. În profunzime, stratul mai vechi este în general înghețat şi compact. În aceste condiții, stratul de zăpadă recent depusă pot aluneca peste cele mai dure din partea inferioară, mai ales la supraîncărcări, iar plăcile de vânt din zona crestelor încă se pot rupe, favorizând declanșarea unor avalanșe de dimensiuni medii și cu totul izolat mari. Riscul este **însemnat (3)**.

**Sub 1800 m**: temperaturile negative din cursul nopții vor produce o ușoară consolidare a stratului umezit de peste zi, care va prezenta cruste de îngheț la suprafață în cursul dimineților, dar la orele amiezii temperaturile relativ ridicate vor umezi zăpada la altitudini sub 1600 m. La altitudini de 1600-1800 m se întâlnesc local peste 15 cm de zăpadă recent depusă pe versanții nordici. La supraîncărcări, pe pantele suficient de înclinate, mai ales de la altitudini de 1500-1800 m, vor fi condiții pentru declanșarea unor curgeri și avalanșe

de dimensiuni mici, riscul fiind **moderat (2)**.

**Munții Parâng-Șureanu RISC MARE (4)**

**Peste 1800 m**: în partea superioară a zăpezii întâlnim un strat cu rezistență redusă în primii 40-50 cm de zăpadă, depus zilele trecute mai ales pe versanții nordici. Spre creste întâlnim cornișe și plăci de vânt. În profunzime stratul este înghețat și stabilizat. Insolația și temperaturile diurne în ușoară creștere din prima zi a intervalului vor menține ridicată probabilitatea unor curgeri spontane de zăpadă la orele amiezii, în special pe versanții însoriți. Pe pantele suficient de înclinate se pot declanșa avalanșe de dimensiuni medii și mari prin alunecarea zăpezii recent depuse și cu rezistență scăzută, inclusiv prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi **mare (4)**.

**La altitudini mai mici de 1800 m** temperaturile negative din cursul nopților au adus o ușoară compactare în zăpada umedă de la altitudini joase. Local se întâlnesc zone cu rezistență scăzută în primii 20-30 cm de strat, în special pe versanții nordici, zăpada fiind umedă la orele amiezii. În profunzime zăpada veche este încă umezită și de grosimi importante pe anumite văi. În văile și zonele adăpostite zăpada este acumulată în depozite mari. Mai ales la supraîncărcări, dar izolat și în mod spontan, se pot produce curgeri și declanșa avalanșe de dimensiuni medii și izolat chiar mari, riscul fiind **însemnat (3)**.

**Munții Țarcu-Godeanu RISC MARE (4)**

**La peste 1800 m:** stratul de zăpadă prezintă pe alocuri 40-50 cm de zăpadă instabilă în partea superioară, în special pe văile de la 1800-2000 m, unde a fost depusă de vânt și prezintă rezistență scăzută pe alocuri în primii 50-60 cm. În zonele adăpostite întâlnim depozite mari și troiene de peste 1-2 metri. În zona crestelor sunt cornișe, iar spre creste sunt formate plăci de vânt, care se pot rupe la supraîncărcări. Mai ales la supraîncărcări, dar și în mod spontan pe fondul insolației și al temperaturilor diurne de peste zero grade

Celsius din cursul zilei de sâmbătă, se mențin condițiile favorabile pentru declanșarea unor avalanșe de dimensiuni medii și izolat mari. Riscul declanșării avalanșelor va fi **mare (4)**.

**La altitudini mai mici de 1800 m,** precipitațiile recente au fost însemnate cantitativ, depășind local 40-50 l/mp, iar zăpada depusă a fost umedă și grea. Nopțile cu temperaturi negative vor duce la o ușoară consolidare a stratului. Cu toate acestea, stratul de zăpadă este mai însemnat la altitudini de 1600-1800 m, acolo unde și riscul de declanșare a unor avalanșe este mai pregnant. În văile și zonele adăpostite zăpada este acumulată în depozite mai mari. Mai ales la supraîncărcări se pot declanșa curgeri și avalanșe de dimensiuni medii și cu totul izolat mari - riscul fiind **însemnat (3)**.

**Munții Rodnei RISC ÎNSEMNAT (3)**

**La peste 1800 m**, în partea superioară a stratului se întâlnesc local peste 20-25 cm de zăpadă recentă, depusă peste zăpada mai veche și care are rezistență încă scăzută. La suprafața zăpezii se întâlnesc astfel zone cu rezistență scăzută în primii 25-35 cm. În zonele adăpostite sunt troiene şi acumulări mai însemnate, iar în zona crestelor cornișe și plăci de vânt ce se pot rupe la supraîncărcări. În profunzime stratul este înghețat și compact, cu multiple cruste de gheață. Pe pantele suficient de înclinate, straturile de la suprafaţă cu zăpadă recentă și cu rezistență redusă vor putea aluneca peste cele mai dure din profunzime, ducând la declanșarea unor avalanșe de dimensiuni medii și izolat mari, riscul fiind prezent mai ales la supraîncărcări. Riscul declanșării avalanșelor se va menține **însemnat (3)**.

**La altitudini mai mici de 1800 m** ninsorile recente au depus local un strat consistent și la altitudini mai joase, astfel că există un risc de declanșare a unor avalanșe între 1500-1800 m. Mai ales la supraîncărcări, dar izolat și spontan, pe pantele mai înclinate, vor fi condiţii favorabile pentru declanșarea unor curgeri sau avalanșe de dimensiuni medii și izolat chiar mari pe pantele cu depozite însemnate. Riscul se va menține **însemnat (3)**.

**Munții Călimani-Bistriței RISC ÎNSEMNAT (3)**

**La peste 1800 m**, în zona superioară a stratului regăsim local peste 20-30 cm de zăpadă recent acumulată și depusă peste stratul mai vechi ce prezenta rezistență încă redusă în primii 10-15 cm, strat în consolidare ușoară. În zonele adăpostite sunt troiene şi acumulări mai însemnate, iar în zona crestelor plăci de vânt. În profunzime stratul este înghețat și compact, cu multiple cruste de gheață. Pe pantele suficient de înclinate straturile de la suprafaţă cu rezistență redusă vor putea aluneca peste cele mai dure din profunzime, ducând la declanșarea unor avalanșe de dimensiuni medii și cu totul izolat mari, riscul fiind prezent mai ales la supraîncărcări și pe versanții nordici, respectiv vestici. Riscul declanșării avalanșelor va fi **însemnat (3)**.

**La altitudini mai mici de 1800 m:** stratul va înregistra o ușoară consolidare ca urmare a nopților cu temperaturi negative, dar zăpada va fi umezită la orele prânzului pe fondul temperaturilor mai ridicate înregistrate. Mai ales la supraîncărcări, dar izolat și în mod spontan la orele amiezii, pe pantele mai înclinate vor fi condiţii pentru declanșarea unor avalanșe de dimensiuni mici și medii, în special la altitudini de 1600-1800 m, ce pot angrena mai ales ultimul strat depus. Riscul este **însemnat (3)**.

**Masivul Ceahlău RISC MODERAT (2)**

Stratul de zăpadă recent depus are local grosimi de peste 15-20 cm, mai ales pe versanții nordici și vestici. Pe alocuri stratul de zăpadă prezintă rezistență scăzută în primii 20-30 cm. În profunzime stratul este compact și stabil. Mai ales la supraîncărcări vor fi condiții de avalanșe mici și izolat chiar medii, în special pe pantele și pe văile pe care se vor crea acumulări mai mari de zăpadă. Riscul este **moderat (2)**.

**Masivul Vlădeasa RISC MODERAT (2)**

Stratul de zăpadă s-a stabilizat ușor pe fondul nopților cu temperaturi negative înregistrate, dar se menține umezit la orele amiezii, mai accentuat sub 1600 metri. Stratul de zăpadă este mai consistent pe anumite văi, îndeosebi din versanții vestici. În zonele înalte regăsim pe anumite văi și pante 15-20 cm de zăpadă recent acumulată. Mai ales la supraîncărcări, se pot declanșa curgeri și avalanșe de dimensiuni mici și izolat medii, riscul fiind **moderat (2)**.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **MUNȚII FĂGĂRAȘ** | **RISC MARE (4)** | **RISC ÎNSEMNAT (3)** |
| **MUNȚII BUCEGI** | **RISC ÎNSEMNAT (3)** | **RISC MODERAT (2)** |
| **MUNȚII PARÂNG- ȘUREANU** | **RISC MARE (4)** | **RISC ÎNSEMNAT (3)** |
| **MUNȚII ȚARCU-GODEANU** | **RISC MARE (4)** | **RISC ÎNSEMNAT (3)** |
| **MUNȚII RODNEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CĂLIMANI-BISTRIȚEI** | **RISC ÎNSEMNAT (3)** | **RISC ÎNSEMNAT (3)** |
| **MUNȚII CEAHLĂU** | **RISC MODERAT (2)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 15.02.2024 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10 (pulberi în suspensie cu diametrul sub 10 microni).

1. **În domeniul solului şi vegetaţiei**

**A.P.M. Argeș** informează că în data de 15.02.2024, la ora 14:00, s-a produs o poluare cu 40 l de țiței și 100 l de apă sărată a 10 m șanț drum public și 80 mp de sol (teren proprietate privată-cultură de grâu) în zona de producție Valahia, sector Târgoviște Vest, jud. Argeș, ca urmare a coroziunii unei conducte OMV Petrom. **Măsuri:** a fost oprita pomparea, a fost izolată conducta, a fost contactat proprietarul terenului în vederea efectuării reparațiilor și ecologizării suprafeței afectate.

**Garda Forestieră Râmnicu Vâlcea** informează că în data de 14.02.2024, la ora 20:30, s-a produs un incendiu în zona localității Frasin, pe raza Ocolului Silvic Cărbunești, jud. Gorj. Acesta a afectat o suprafaţă de 2 ha de litieră și a fost stins în aceeași zi, la ora 22:00, de către personalul silvic și cetăţeni.

**A.R.B.D.D. Tulcea** revine cu informaţii despre incendiul izbucnit în data de 15.02.2024, la ora 07:30, între Canalul Sulina-Cardon și Golful Musura, pe raza Districtului Ecologic Sulina. Acesta a afectat o suprafaţă de 30 ha de vegetaţie palustră și s-a stins de la sine în aceeași zi, la ora 12:30. Nu au fost semnalate mortalităţi în rândul speciilor de păsări și mamifere protejate, nu s-au înregistrat pagube materiale.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**